荅故人
作者：白居易
朝代：唐

paragraphs: 故人對酒歎，歎我在天涯。
見我昔榮遇，念我今蹉跎。
問我爲司馬，官意復如何。
荅云且勿歎，聽我爲君歌。
我本蓬蓽人，鄙賤劇泥沙。
讀書未百卷，信口嘲風花。
自從筮仕來，六命三登科。
顧慙虛劣姿，所得亦已多。
散員足庇身，薄俸可資家。
省分輒自媿，豈爲不遇耶。
煩君對杯酒，爲我一咨蹉。